tartuNLP/wikipedia-smugri-20251201 huggingface dataset:
Geldern

Geldern on kaupunki Nordrhein-Westfalenin osavaltiossa Saksan läntisimmässä osassa.
Maantiede.
Geldern sijaitsee osavaltionsa luoteisosassa ja rajoittuu lännessä Alankomaihin. Geldernin etäisyys Ruhrin alueen suurkaupungeista on noin 30–80 kilometriä länteen. Etäisyys Kölnistä on noin 80 kilometriä luoteeseen ja Amsterdamista noin 140 kilometriä kaakkoon. Maasin sivujoki Niers virtaa Geldernin halki, kaupungin keskusta on valtaosin joen itäpuolella.
Nykyinen Geldern syntyi heinäkuussa 1969, kun Geldernin kaupunkiin liitettiin seitsemän maalaiskuntaa. Geldern koostuu siten kahdeksasta kaupunginosasta, joista osa on varsin maalaismaisia. Kaupunginosilla on omat paikallispormestarinsa.
Historia.
Pontin kaupunginosaan liittyy lohikäärmetaru vuodelta 878. Sikäläiset herrat Wichard ja Lupold surmasivat tultasyöksevän taruolennon, joka ennen kuolemaansa huusi kolmasti "Gelre!". Herrat nimesivät paikkakunnalle kohonneen linnoituksen sen mukaan. Ensimmäinen asiakirjamaininta Geldernistä on noin vuodelta 900 muodossa Gelleron.
Geldernin linnoitus rakennettiin tärkeän vesireitin varrelle ja sen ympärille kasvoi kylä. Linnoituksen ja kylän ympärille rakennettiin muureja ja vallihautoja, minkä jälkeen paikkakunta sai kaupunkioikeudet. Myöhäiskeskiaikana linnoitus toimi majapaikkana Geldernin herttuoille. Kaupunkikuvaa hallitsivat linnoituksen ohella eräät julkiset rakennukset sekä luostarit kirkkoineen ja kappeleineen. Erityisen näyttävä oli Maria Magdalenan kirkko. Vanha kantakaupunki säilyi lähes ennallaan keskiajalta aina vuoteen 1945. Muurit ja vallihaudat kävivät vanhanaikaisiksi asetekniikan kehittymisen myötä, ja niiden käyttötarkoitusta muutettiin tai ne purettiin. 1700-luvulla Geldern oli varuskuntakaupunki ja länsipreussilaisen Maasin provinssin pääkaupunki. Provinssin alue ulottui myös nykyisen Alankomaiden alueelle. 1800-luvun lopulla Geldern kasvoi keskiaikaisten rajojensa ulkopuolelle. Toisen maailmansodan lopussa kaupunki koki suuria sotatuhoja, vanhat pääkirkot restauroitiin sodan jälkeen, mutta raatihuone ja useat vanhat asuinrakennukset jätettiin jälleenrakentamatta. 1950-luvulla kaupunki laajeni vinhaa vauhtia ja väkiluku ylitti 10 000:n rajan. Geldern menetti piirikunnan pääkaupungin asemansa Klevelle 1975.
Geldernin historiallisia rakennuksia ovat muun muassa keskiaikaiset Schloss Haag, Schloss Walbeck ja edellä mainittu Maria Magdalenan kirkko. Kaupungin alueella on useita vanhoja tuulimyllyjä.
Talous ja liikenne.
Geldernin talouden runkona ovat pienet ja keskisuuret yritykset. Terveydenhuolto ja maatalous ovat merkittävässä asemassa. Geldernissä on niin ikään huomattavan paljon oppilaitoksia.
Geldernin rautatieasemalla operoi Niers-Express, joka liikennöi Klevestä Krefeldin kautta Düsseldorfiin. Geldernin eteläpuolitse kulkee moottoritie BAB 40 ja pohjoispuolitse BAB 57. Geldernin alueella kulkevat maantiet Bundesstraße 9 ja 58.
Goch

Goch on kaupunki Nordrhein-Westfalenin osavaltiossa Saksan läntisimmässä osassa.
Maantiede.
Goch sijaitsee osavaltionsa luoteisosassa ja rajoittuu lännessä Alankomaihin. Gochin etäisyys Ruhrin alueen suurkaupungeista on noin 50–100 kilometriä länsiluoteeseen. Etäisyys Kölnistä on noin 100 kilometriä luoteeseen ja Amsterdamista noin 120 kilometriä kaakkoon. Maasin sivujoki Niers virtaa Gochin halki.
Nykyinen Goch syntyi heinäkuussa 1969, kun Gochin kaupunkiin liitettiin seitsemän maalaiskuntaa. Goch koostuu siten kahdeksasta kaupunginosasta. Kanta-Goch sijaitsee kaupungin itäosassa ja siellä asuu runsaasti yli puolet väestöstä. Toiseksi suurin kaupunginosa on noin 7 000 asukkaan Pfalzdorf aivan kantakaupungin pohjoispuolella.
Historia.
Ensimmäinen asiakirjamaininta Gochista on vuodelta 1259. Kaupunkioikeudet se sai todennäköisesti kreivi Otto II:lta (n. 1215–1271). Goch ympäröitiin muurilla 1300-luvulla. Sen pituus oli 2,2 kilometriä; portteja oli neljä ja torneja yhdeksäntoista. Rakennelmasta on säilynyt nykyaikaan vain pieniä kappaleita. Gochiin syntyi taloudellisesti merkittävää villantuotantoa 1300-luvulla. Se hiipui vasta seuraavan vuosisadan lopulla ja kaupungin talous rappeutui. Vuonna 1473 Gochista tuli osa Kleven herttuakuntaa. Vuodesta 1620 alkaen Gochin herruus vaihtui tiheään ja kaupungin kehitys oli heikkoa. 1740-luvulla alueelle saapui siirtolaisia Pfalzista, ja heidän mukanaan tuli talouden nousukausi. Heidän uudisasutuksensa, Pfalzdorf, sai itsenäisen aseman 1799. Talouden nousun myötä Goch kasvoi keskiaikaisen ruutukaavansa ulkopuolelle.
1800-luvulla Goch sai rautatieyhteyden ja kaupunki teollistui voimakkaasti. Goch koki suuria sotatuhoja toisen maailmansodan lopussa, ja jälleenrakennus lähti nihkeästi käyntiin. Nykyisen Gochin pohjoisosaan raivattiin uudisasutus Nierswalde idästä saapuneille pakolaisille. Nierswalde ja Pfalzdorf liitettiin Gochiin 1969, kuten myös vanhat maalaiskylät Asperden, Hassum, Hommersum, Hülm ja Kessel.
Gochin historiallisia rakennuksia ovat muun muassa Maria Magdalenan kirkko, Steintor ja Haus zu den fünf Ringen.
Talous ja liikenne.
Gochissa on muun muassa ajoneuvoteollisuutta. Gochin rautatieasemalla operoi Niers-Express, joka liikennöi Klevestä Krefeldin kautta Düsseldorfiin. Gochin keskustan eteläpuolitse kulkee moottoritie BAB 57, joka on kytketty paikalliseen tieverkkoon kahdella liittymällä.
Todd Terje

Terje Olsen (s. vuonna 1981), joka tunnetaan paremmin taiteilijanimellä Todd Terje, on norjalainen elektronisen musiikin tuottaja ja DJ. Olsen on yksi tunnetuimmista norjalaisista tuottajista ja hän on vaikuttanut merkittävästi 2010-luvulla vallinneeseen nu disco -tyylisuuntaan.
Olsen toimi 2000-luvulla pääasiassa DJ:nä ja tuli vuosikymmenen aikana tunnetuksi julkaisemalla useita remiksauksia vanhoista disco-kappaleista. Hän tutustui muihin norjalaisiin tuottajiin kuten Lindstrømiin, joiden kanssa hän on myöhemmin työskennellyt. 
2010-luvulla Olsen keskittyi enemmän omien kappaleiden tuottamiseen. Vuonna 2011 Olsen perusti sukunimensä mukaan oman levy-yhtiö Olsenin, jonka kautta hän on julkaissut musiikkia. Vuonna 2012 julkaistulla "It's the Arps" -levyllä ilmestynyt "Inspector Norse" -kappale sai julkaisuvuotena paljon huomiota musiikkilehdiltä ja se on tuottajan tunnetuin kappale. Useiden singlejen ja ep-levyjen jälkeen Olsen julkaisi vuonna 2014 esikoisalbuminsa "It's Album Time". Albumi oli vuonna 2015 ehdolla Pohjoismainen musiikkipalkinto -palkinnon saajaksi.
Gladys Carson

Gladys Helena Carson (8. helmikuuta 1903 Leicester – 17. marraskuuta 1987 Spilsby) oli brittiläinen uimari ja olympiamitalisti. Hän voitti olympiapronssia 200 metrin rintauinnissa vuoden 1924 kesäolympialaisissa.
Xenia Ghali

Xénia Gkáli (, kansainvälisesti Xenia Ghali, s. 14. elokuuta 1989 Pariisi, Ranska) on kreikkalainen lauluntekijä, tuottaja ja DJ. Hän on Funky Sheep Records levy-yhtiön perustaja ja hänet tunnetaan hyvin tanssimusiikkisingleistään sekä muotivaikutteisista videoistaan. Ghalilla on kreikkalainen äiti ja egyptiläinen isä, mutta heillä on Ghalin tavoin Yhdysvaltain kansalaisuus. Hänen perheeseensä kuuluu myös pikkusisko. Ghali on opetellut pianon ja huilun soittamista jo 5-vuotiaasta sekä kitaran ja rumpujen soittamista 15-vuotiaasta lähtien. Ennen kitaran ja rumpujen soittamista Ghali liittyi perustamaansa lukiolaisyhtyeeseen. Yhtyeen olemassaolon aikana hän aloitti laulujen teon.
Jung Kyung-eun

Jung Kyung-eun (, s. 20. maaliskuuta 1990 Masan) on eteläkorealainen sulkapalloilija ja olympiamitalisti.
Jung osallistui ensimmäisen kerran olympialaisiin Lontoon olympialaisissa 2012, jolloin hän pelasi naisten nelinpelissä. Hänen parinsa oli Kim Ha-na. He voittivat kaikki kolme alkulohkonsa ottelua, mutta Jung ja Kim hylättiin olympiaturnauksesta kolmen muun parin kanssa, koska he eivät yrittäneet voittaa tosissaan. Rio de Janeirossa 2016 hän pelasi naisten nelinpelissä Shin Seung-chanin parina. He voittivat kaksi ottelua kolmesta alkulohkossaan edeten kuitenkin pudotuspeleihin. He voittivat puolivälierissä alankomaalaiset Eefje Muskensin ja Selena Piekin. Välierissä japanilaispari Misaki Matsutomo-Ayaka Takahashi voitti Jungin ja Shinin erin 2–0. Pronssiottelussa Jung ja Shin voittivat kiinalaiset Tang Yuantingin ja Yu Yangin.
Shin Seung-chan

Shin Seung-chan (, s. 6. joulukuuta 1994) on eteläkorealainen sulkapalloilija ja olympiamitalisti.
Rio de Janeiron olympialaisissa 2016 Shin osallistui naisten nelinpeliin Jung Kyung-eunin parina. He voittivat kaksi ottelua kolmesta alkulohkossaan edeten kuitenkin pudotuspeleihin. He voittivat puolivälierissä alankomaalaiset Eefje Muskensin ja Selena Piekin. Välierissä japanilaispari Misaki Matsutomo-Ayaka Takahashi voitti Jungin ja Shinin erin 2–0. Pronssiottelussa Jung ja Shin voittivat kiinalaiset Tang Yuantingin ja Yu Yangin.
Böblingen

Böblingen on kaupunki Stuttgartin metropolialueella Baden-Württembergin osavaltiossa Lounais-Saksassa. Se on piirikuntansa keskuskaupunki ja korkean teknologian keskittymä. Kesäkuun 2022 lopussa kaupungissa oli 51 425 asukasta.
Maantiede.
Böblingen sijaitsee ylänkömaalla Baden-Württembergin keskiosassa viitisentoista kilometriä Stuttgartin keskustasta lounaaseen. Böblingenin keskiosa on tiheään asuttua, itäosa on Schönbuchin metsää, länsiosassa on peltomaata ja metsäalueita. Böblingenin piirikunta kuuluu kokonaisuudessaan Stuttgartin metropolialueeseen.
Historia.
Böblingenin alueella on ollut asutusta jo myöhäispaleoliittisella kaudella. Ensimmäiset kirjalliset maininnat Böblingenistä ovat noin vuodelta 1100 muodossa Bebelingen. Nimi palautuu aatelisnimeen Bobilo; -ingen-pääte on alemannien perua. Kaupungiksi paikkakuntaa alettiin rakentaa 1200-luvulla. Eräs talonpoikaissodan tuhoisimmista taisteluista käytiin Böblingenissä 12. toukokuuta 1525. Württembergin kuningaskunnan perustamisen myötä Oberamt Böblingenin aluetta laajennettiin. Vuonna 1850 kaupungin väkiluku oli noin 3 700 ja lähes koko väestö oli evankelista. Elinkeinoista tärkeimmät olivat vielä tuolloin maa- ja metsätalous. Böblingenin rautatieasema avattiin syyskuussa 1879, ja pian kaupunkiin alkoi kohota teollisuusalueita. Ensimmäisen maailmansodan aikana Böblingeniin rakennettiin lentotukikohta, josta kehittyi 1920-luvulla Flughafen Böblingen, eli lentoasema. Nykyisin sen alueella on Flugfeldin kaupunginosa.
Böblingenissä ja sen lähiympäristössä oli vanhastaan hyvin vähän juutalaisia, joten kaupungissa ei koettu tuhoisaa kristalliyötä marraskuussa 1938. Vuoden 1933 väestönlaskennassa Böblingenissä oli ollut kaksi juutalaista, todennäköisesti aviopari Hans ja Bertha Kahn.
Lokakuussa 1943 Böblingeniä pommitettiin: kuolleita ja loukkaantuneita oli runsaasti ja suurin osa vanhaakaupunkia tuhottiin. Toisen maailmansodan jälkeen Böblingen kuului Yhdysvaltain miehitysvyöhykkeeseen ja vuodesta 1952 uuteen Baden-Württembergin osavaltioon. Jälleenrakennus oli voimallista ja Böblingenin väkiluku kolminkertaistui vuodesta 1950 vuoteen 1970. Kaupunkiin asettui yhdysvaltalaisia suuryrityksiä, kuten IBM ja Hewlett-Packard. Syyskuussa 1971 Böblingeniin liitettiin Dagersheimin kunta.
Böblingenin historiallisia rakennuksia ovat muun muassa kirkko St. Dionysius 1200-luvulta ja Zehntscheune eli kymmenyslato 1500-luvun lopulta. Dagersheimista on varhaisin asiakirjamaininta vuodelta 1075. Siellä on muun muassa myöhäisgoottilainen kirkko St. Agathe ja kymmenyslato, jonka historia alkaa vuodesta 1568.
Talous ja liikenne.
Böblingenissä toimii useita huipputeknologian yrityksiä, kuten Hewlett-Packard, IBM ja Siemens. Autoteollisuutta edustaa muun muassa Daimler AG. Paikallinen olutpanimo, Schönbuch Bräu, on perustettu 1823.
Böblingenin rautatieasema sijaitsee rataosuudella Stuttgart–Tuttlingen 25,9 kilometriä Stuttgartin päärautatieasemalta. Moottoritie BAB 81 kulkee kaupungin halki ja risteää BAB 8:n kanssa kaupungin pohjoispuolella. Stuttgartin lentoasema sijaitsee Böblingenin itäpuolella.
Lay In Your Arms

Lay In Your Arms on kreikkalaisen DJ-tuottaja Xenia Ghalin kappale. Sen julkaisi Sirup Music digitaalisesti ladattavana singlenä 21. joulukuuta 2018. Artistin kertoman mukaan kappale rakentui jo sen alussa kuultavan pianosävelen ympärille ja sen sanat kertovat "täydellisen ilon tuntemisesta". Kappaleelle on toteutettu myös musiikkivideo, joka julkaistiin videopalvelu YouTubessa 28. helmikuuta 2019. Julkaisunsa jälkeen "Lay In Your Arms" ei noussut suureksi menestykseksi singlelistoilla mutta striimauspalveluissa se saavutti kuitenkin kohtalaisen suosion, sillä jo alle vuorokauden kuluttua kappaleen julkaisusta sitä oli kuunneltu esimerkiksi Spotifyssa yli miljoona kertaa.
Kappalelista.
Digitaalinen lataus
Lisa Brown-Miller

Lisa Brown-Miller (16. marraskuuta 1966 Michigan – 2. toukokuuta 2025) oli yhdysvaltalainen jääkiekkoilija, pelipaikaltaan hyökkääjä. Hän voitti olympiakultaa vuoden 1998 talviolympialaisissa Naganossa sekä neljä MM-hopeaa vuosina 1990, 1992, 1994 ja 1997.
Yhdysvaltain vaalit 2020

Yhdysvaltain vuoden 2020 vaalit järjestettiin tiistaina 3. marraskuuta 2020. Silloin valittiin kongressin edustajainhuoneen kaikki 435 jäsentä, 35 senaattoria senaattiin ja Yhdysvaltain presidentti. Lisäksi pidettiin joukko osavaltio- ja paikallistason vaaleja, esimerkiksi 11 osavaltioon ja kahteen territorioon valittiin kuvernööri.
Demokraatti Joe Biden päihitti istuvan republikaanipresidentin Donald Trumpin. Demokraatit menettivät edustajainhuoneen paikkoja, mutta säilyttivät enemmistön. Demokraatit kuitenkin saivat enemmistön senaattiin.
Donat Rydzeffsky

Donat Rydzeffsky (7. joulukuuta 1795 – 28. joulukuuta 1873 Hamina) oli Venäjän keisarillisessa armeijassa palvellut kenraalimajuri.
Rydzeffskyn isä oli Kaunasin kuvernementissa asunut aatelinen ja puoliso vuodesta 1827 Sofia Lovisa Amanda von Knorring. Myös heidän pojastaan Thaddeus Georg Leonard Rydzeffskystä tuli kenraalimajuri. Donat Rydzeffsky tuli vuonna 1814 vapaaehtoisena palvelukseen 45. jääkärirykmenttiin, seuraavana vuonna hänet ylennettiin porte-épée-junkkariksi ja vänrikiksi 1818, luutnantiksi 1819 ja alikapteeniksi 1823. Hänet siirrettiin 1826 Petrovin jalkaväkirykmenttiin ja ylennettiin kapteeniksi 1829, jolloin hänet komennettiin rakennustarkastajaksi Haminan kadettikouluun. Vuonna 1835 hänet siirrettiin 8. suomenmaalaiseen linjapataljoonaan ja kolme vuotta myöhemmin majurina 4. suomenmaalaiseen linjapataljoonaan, mutta pysytettynä edelleen Haminan kadettikoulun palveluksessa. Hän toimi kadettikoulun taloudenhoitajana 1839–1840. Vuonna 1842 Rydzeffsky siirrettiin 1. kadettikouluun Pietariin, mutta hän jatkoi edelleen palvelustaan Haminan kadettikoulussa. Hänet vakinaistettiin 1845 1. kadettikoulun palvelukseen kapteenina ja määrättiin koulun poliisimestariksi. Rydzeffsky ylennettiin everstiluutnantiksi 1847 ja everstiksi 1852, eron sotapalveluksesta hän sai 1865 kenraalimajurina.
Frida Nilsson

Frida Nilsson (s. 16. tammikuuta 1979 Hardemo, Kumla) on ruotsalainen lastenkirjailija, jonka esikoisteos "Kråkans otroliga liftarsemester" ilmestyi vuonna 2004. Nilssonin teksteille on ominaista leikkisyys ja vilpittömyys. Häntä on siinä suhteessa verrattu Roald Dahliin ja Barbro Lindgreniin.
Nilsson on palkittu useissa kirjailijoiden juhlagaaloissa: hän sai nuorisokirjojen August-palkinnon vuonna 2006 ja Astrid Lindgren -palkinnon 2014==Palkinnot==
Thaddeus Georg Leonard Rydzeffsky

Thaddeus Georg Leonard Rydzeffsky (1. tammikuuta 1830 Hamina – 1898) oli suomalainen Venäjän keisarillisessa armeijassa palvellut kenraalimajuri.
Rydzeffskyn vanhemmat olivat kenraalimajuri Donat Rydzeffsky ja Sofia Lovisa Amanda von Knorring. Hän tuli oppilaaksi Haminan kadettikouluun 1840. Neljännen yleisen luokan jälkeen hänet ylennettiin vänrikiksi ja määrättiin 1848 palvelukseen 2. Orenburgin linjapataljoonaan Kaakkois-Venäjälle. Vuonna 1849 Rydzeffsky siirrettiin Moskovan krenatöörirykmenttiin, jossa hänet ylennettiin aliluutnantiksi 1850. Vuonna 1851 hänet siirrettiin luutnanttina Käkisalmen, H.M. Itävallan Keisari Franz I:n krenatöörirykmenttiin, vuonna 1852 reservitarkk’ampujapataljoonaan ja pari vuotta myöhemmin 2. reservitarkk’ampujapataljoonaan. Alikapteeniksi 1855 ylennettynä Rydzeffsky määrättiin komppaniaupseeriksi 2. kadettikouluun, mutta siirrettiin vielä samana vuonna Henkivartioväen Volynian rykmenttiin. Rydzeffsky yleni kapteeniksi 1865. Vuonna 1867 hän sai everstinä siirron pataljoonankomentajaksi Henkivartioväen Liettuan rykmenttiin. Seuraavana vuonna hänet määrättiin Permin kuvernementtipataljoonan komentajaksi, vuodesta 1869 hän toimi 59. reservipataljoonan komentajana ja vuodesta 1873 12. Velikije Lukin jalkaväkirykmentin komentajana. Vuonna 1877 Rydzeffskystä tuli Tambovin kihlakunnan sotilaskäskynhaltija. Eron sotapalveluksesta hän sai kenraalimajurina vuonna 1890.
Heaven (Aviciin kappale)

Heaven on ruotsalaisen DJ-tuottaja Aviciin kappale, jolla vierailee brittiläisartisti Chris Martin Coldplaystä. Sen julkaisi Universal Music Group Aviciin kolmannen, Tim -studioalbumin kolmantena singlenä 6. kesäkuuta 2019. Kappaleen ovat sanoittaneet Tim sekä Martin joista ensimmäinen myös tuotti sen. Kappaleelle on toteutettu myös Levan Tsikurishvilin ohjaama musiikkivideo, joka julkaistiin 24. kesäkuuta 2019. Video kuvattiin Madagaskarissa, jossa videon ohjaaja oli viettänyt 19 päivää Aviciin kanssa hänen viimeisen esiintymisensä jälkeen vuonna 2016. "Heaven" oli Aviciin kaikkien aikojen kolmas ja hänen kuoleman jälkeen julkaistuista kappaleistaan toinen joka saavutti Billboardin Dance/Mix Show Airplay-listan. Kappaleesta muodostui kaupallinen menestys, sen päästyä singlelistoille 30 eri valtiossa joista kolmessatoista se pääsi kymmenen parhaan joukkoon.
Daniel Gottlob Türk

Daniel Gottlob Türk (1750–1813) oli saksalainen säveltäjä, musiikkiteoreetikko ja musiikkipedagogi. Hänen tutkielmansa "Klavierschule" (1789) on yksi keskeisimmistä 1700-luvun loppupuolen kosketinsoitinesityskäytäntöjen lähteistä. Hänet tunnetaan myös pienimuotoisten pedagogisten pianokappaleidensa kokoelmasta "Kleine Handstücke für angehende Klavierspieler".
Türk sai varhaista opetusta Dresdenissä Gottfried August Homiliukselta. Hän pääsi Leipzigin yliopistoon 1770-luvun alussa ja tutustui Johann Wilhelm Hässlerin ohjauksella Carl Philipp Emanuel Bachin oppaaseen "Versuch über die wahre Art das Clavier zu Spielen" sekä sonaatteihin. Pian tämän jälkeen Türk sävelsi Johann Adam Hillerin ohjaamana ensimmäiset sonaattikokoelmansa. Sonaattia Türk piti soveliaana ilmaisun muotona rohkeimmille ja kokeilevimmille ideoille. Hänen ainoa ammattitason pianisteille suuntaamansa kokoelma oli "Klaviersonaten Grössentheils für Kenner" (1789). Michael Tsalka on tehnyt teoksesta levytyksen.
Rosalía

Rosalía Vila Tobella (s. ), joka tunnetaan taiteilijanimellä Rosalía, on espanjalainen laulaja-lauluntekijä. Hän julkaisi esikoisalbuminsa "Los Àngeles" vuonna 2017 ja seuraavan albuminsa "El Mal Querer" vuotta myöhemmin. Rosalía yhdistelee musiikissaan klassista flamencoa, R&amp;B:tä ja hip hopia. Latinomusiikin kasvaneen suosion myötä hän on tullut tunnetuksi myös Yhdysvalloissa.
Omien teostensa ohella Rosalía on tehnyt yhteistyötä monien tunnettujen artistien, kuten rap-artisti Travis Scottin ja laulaja J Balvinin, kanssa. Hänen ja Scottin ensimmäinen yhteinen kappale ”Highest in the Room” julkaistiin vuonna 2019 ja se nousi listaykköseksi Yhdysvalloissa. Heidän toinen kappaleensa ”TKN” julkaistiin toukokuussa 2020. Seuraavan vuoden tammikuussa julkaistiin Rosalían ja yhdysvaltalaislaulaja Billie Eilishin yhteistyökappale ”Lo vas a olvidar”, joka kuullaan myös televisiosarjassa "Euphoria".
Vuonna 2020 Rosalía voitti ensimmäisen Grammy-palkintonsa, kun "El mal querer" valittiin parhaaksi rockin, urbaanin tai vaihtoehtoisen latinomusiikin albumiksi. Hän oli itse ehdolla parhaaksi uudeksi artistiksi samana vuonna ensimmäisenä kokonaan espanjankielisenä artistina koskaan. Rosalía esitti gaalassa ”Juro que” ja ”Malamente” -kappaleensa. Vuonna 2018 ”Malamente” voitti kaksi Latin Grammy -palkintoa, mikä oli eniten, mitä yhdenkään espanjalaisen artistin yksittäinen tuotos oli siihen mennessä koskaan saanut . "El mal querer" voitti myös vuoden albumin Latin Grammy -palkinnon vuonna 2019. Saman vuoden elokuussa Rosalían ja J Balvinin musiikkivideo ”Con altura” -kappaleelle palkittiin MTV Video Music Awards -gaalassa parhaana latinovideona.
Speechless (Robin Schulzin kappale)

Speechless on saksalaisen DJ-tuottaja Robin Schulzin kappale, jolla myös vierailee kanadansuomalainen laulaja Erika Sirola. Sen julkaisi Warner Music Group digitaalisesti ladattavana ja suoratoistettavana singlenä 16. marraskuuta 2018. Kappaleen ovat sanoittaneet Schulz, Chris Braide, Teemu Brunila, Dennis "Junkx" Bierbrodt, Guido Kramer, Jürgen Rohr ja Stefan Dabruck. Kappaleen tuotannosta vastasivat puolestaan Schulz ja Junkx. Kappaleelle on toteutettu myös musiikkivideo, joka julkaistiin singlen julkaisupäivänä. Video kertoo tarinan miehen väsymättömästä tavoitteesta saada ihastelemansa naisen huomion. Video kuvattiin Intian Mumbaissa. Julkaisunsa jälkeen "Speechless" oli kaupallinen menestys sillä se pääsi singlelistalle 18 eri valtiossa, joista yhdessätoista kymmenen parhaan joukkoon.
Forever Yours (Tribute)

Forever Yours (Tribute) on norjalaisen DJ-tuottaja Kygon, ruotsalaisen DJ-tuottaja Aviciin sekä ruotsalaisen laulaja-lauluntekijä Sandro Cavazzan kappale. Sen julkaisivat Ineffable Music ja Universal Music Group digitaalisesti ladattavana sekä suoratoistettavana singlenä 24. tammikuuta 2020. Kappaleen ovat sanoittaneet Sting, Jan Kask, Dominic Miller, Tim Bergling, Sebastian Furrer, Kygo, Sandro Cavazza ja Marcus Thunberg Wessel.
Kappale on yksi niistä kappaleista mitä Avicii ei ehtinyt viimeistelemään ennen kuolemaansa huhtikuussa 2018. Kygo ja Cavazza saivat kuitenkin tilaisuuden viimeistellä tämän projektin. Joulukuussa 2019 Kygo ja Cavazza esittivät kappaleen livenä Aviciin muistokonsertissa, näyttääkseen sen kun projekti oli pitkän ajan jälkeen saavuttanut vihdoinkin valmistumispisteen. Kappale pääsi julkaisunsa jälkeen singlelistalle 11 eri valtiossa, joista kymmenen parhaan joukkoon se pääsi Belgiassa, Norjassa, Ruotsissa ja Yhdysvalloissa.
Kulkkilan Isosaari

Kulkkilan Isosaari on Tampereen Paarlahdessa sijaitseva saari, joka kuuluu Teiskon Kulkkilan kylään. Pinta-alaltaan 5,5 hehtaarin kokoisen saaren ja siellä olevan leirikeskuksen omistaa Tampereen seurakuntayhtymä. Seurakunta osti saaren vuonna 1935, jolloin paikka oli vielä rakentamaton.
Kulkkilan Isosaari ja läheinen, huomattavasti laajempi Isosaari (Kuusniemen saari) esiintyvät jo niin sanotussa "Kuninkaan kartastossa", jonka Ruotsin armeija toteutti vuosina 1776–1805. Tässä sotilaskartoituksessa saarille ei ole kuitenkaan merkitty nimiä.
Kulkkilan Isosaaresta ja Paarlahden Kompansaaresta tunnetaan kertomus, jonka mukaan niissä olisi muinaisina aikoina asunut lappalaisia.
Anna-Lea Kopperi

Anna-Lea Kopperi (s. 1960 Kitee) on suomalainen kuvataiteilija ja kuvanveistäjä. Hän on tehnyt myös ympäristö- ja yhteisöteoksia. Kopperi opiskeli Suomessa vuosina 1987–1989, Montpellierissä 1989–1990 ja vuosina 1990–1996 Düsseldorfin taideakatemiassa. Kopperin teoksia oli ensi kerran esillä vuonna 1993.
Kopperin ympäristötaideteos "Sini-puna-silta (pohjoinen-etelä)" on julkistettu vuonna 2002. Teos on junaradan ylittävä jalankulun ja pyöräilyn silta Kannelmäen aseman kohdalla. Kopperi on teoksessaan käyttänyt katetun sillan ikkunoista näkyvän maiseman muuttamiseen läpinäkyviä värikalvoja. Kylmä pohjoinen ja lämmin eteläinen maisema kohtaavat sillalla, kun valo lankeaa sille ikkunoiden läpi. Teos oli ajateltu väliaikaiseksi, mutta Helsingin kaupungin liikennelaitos osti teoksen ja se jäi paikoilleen.
Kopperin ympäristötaideteos "Ruoko" oli Salon Halikonlahden ympäri levittäytyneen "Green art" -tapahtuman osana vuonna 2006. Tapahtuma ulottui Salon, Halikon, Perniön ja Kemiön alueille asti.
Kopperille myönnettiin taiteilijaeläke vuonna 2022.
Etelä-Korean kansalliskokous

Etelä-Korean kansalliskokous () on Korean tasavallan eli Etelä-Korean lakiasäätävä elin. Parlamentti koostuu 300 edustajasta, ja vaalit järjestetään neljän vuoden välein.
Lainsäädäntötyötä tehdään 17 valiokunnassa.
Ehdokkaiden vähimmäisikäraja on 25 vuotta.
Vaalit.
Etelä-Koreassa sovelletaan sekalaista vaalitapaa, jossa 300 edustajasta 253 valitaan enemmistövaalitavalla yhden edustajan vaalipiireistä ja loput 47 maanlaajuisella suljetulla listavaalilla, jossa äänikynnyksenä on 3 prosenttia äänistä tai vähintään viisi vaalipiireistä valittua edustajaa. 
Viimeisimmät vaalit pidettiin 15. huhtikuuta 2020.
Dakarin Pasteur-instituutti

Dakarin Pasteur-instituutti (, lyhennys IPD) on Senegalin pääkaupunki Dakarissa toimiva biolääketieteellinen tutkimuslaitos, joka toimii laajasti sijaintimaansa kansanterveyden hyväksi. Instituutti on eräs Pasteur-instituuttien verkostoon kuuluvista runsaasta 30:stä tutkimuslaitoksesta.
Vuonna 1896 Louis Pasteurin oppilas, ranskalainen lääkäri ja mikrobiologi Émile Marchoux perusti mikrobiologisen laboratorion Senegalin pohjoisosan Saint-Louisiin, silloisen Ranskan Länsi-Afrikan pääkaupunkiin. Siirtomaan uudeksi pääkaupungiksi nimettiin Dakar vuonna 1902, joka rakennustöiden ja sataman laajennuksen myötä laajeni. Pasteur-instituutin toimipiste siirrettiin 1913 kasvaneeseen Dakariin. Varsinaisen Pasteur-instituutin aseman toimipiste sai vuonna 1924. 
Nykyään (2020) noin 300 työntekijän instituuttia johtaa tohtori Elisabeth Carniel.
Dakarin Pasteur-instituuttiin kuuluu eräs Afrikan osaavimmista ja hyvin varustelluista kansanterveydellisiä laboratorioista. Maailman terveysjärjestö (WHO) on nimennyt sen yhdeksi kansainvälisistä referenssilaboratorioista, jotka tarvittaessa voivat varmentaa virologisia covid-19-laboratorionäytteitä myös muista maista. WHO:n ohjeen mukaan ne maat, joilla ei ole mahdollisuutta itse luotettavasti varmentaa maansa ensimmäisiä covid-19-tapauksia, voisivat lähettää ensimmäiset viisi positiivista ja kymmenen negatiivista koronavirusnäytettä WHO:n referenssilaboratorioihin varmistettavaksi. Helmikuun alkupuolella 2020 IPD järjesti yhdessä Afrikan unionin (Africa CDC) ja WHO:n kanssa koulutusta 15 afrikkalaisen maan asiantuntijoille, että nämä osaisivat paremmin valmistautua alkuvuonna 2020 Afrikkaankin yltäneeseen koronaviruspandemiaan ja sen covid-19-taudin analysointitarpeisiin. Huhtikuun 17. päivänä raportoitiin, että 44 Afrikan valtiolla olisi kyky testata koronavirusten esiintymistä (Afrikan unionissa on 55 valtiota). 
Maaliskuun 2. päivänä 2020 uutisoitiin ensimmäisestä laboratoriovarmennetusta covid-19-tautiin sairastuneesta henkilöstä Senegalissa. Sairastunut oli Senegalissa asuva Ranskan kansalainen, joka oli helmikuun puolivälissä käynyt Ranskassa. Laboratoriovarmennuksen teki IPD.
Instituutti on mukana kehittämässä senegalilais-brittiläisenä yhteistyönä hyvin edulliseksi tähtäävää covid-19-taudin diagnostista pika-analysointisarjaa, josta toivotaan helpotusta köyhempienkin maiden koronavirustestauksiin. Kehitystyö tähtää ehkä jo kesäkuussa 2020 tuotantoon pääsevään, tavoitehinnaltaan alle 1 dollaria kappaleelta maksavaan, 10-minuutissa tuloksen antavaan pika-analyysiin, jossa hyödynnettäisiin brittiläisen Mologic-yhtiön raskaustesteissä laajalti käyttämää värjäytyvää liuskaa.
Riikka Puronen

Riikka Puronen (s. 1968 Loviisa) on suomalainen kuvanveistäjä. Puronen valmistui vuonna 1996 kuvataiteen maisteriksi Kuvataideakatemiasta, jossa hän opiskeli maalaustaidetta ja tila-aikataidetta vuosina 1988–1992 ja kuvanveistoa 1994–1995. Puronen asuu ja työskentelee Helsingissä.
Puronen on pitänyt vuoden 1992 jälkeen 20 yksityisnäyttelyä ja osallistunut 44 yhteis- ja ryhmänäyttelyyn vuoden 1990 jälkeen. Näyttelyt ovat olleet pääosin Suomessa, mutta muutama näyttelyistä on ollut myös muun muassa Ruotsissa ja Ranskassa. Purosen teoksia on muun muassa Suomen valtion taidekokoelmassa ja Jenny ja Antti Wihurin rahaston taidekokoelmassa.
Julkisia teoksia.
Helsingin taidemuseon kokoelmassa on kaksi Riikka Purosen julkista veistosta: "Sirenan kielet" Myllypuron metroaseman edustalla on paljastettu vuonna 2004 ja teos "Harppi ja tähdet" on paljastettu vuonna 2018. Teos sijaitsee Toukolan rantapuistossa.
Maria Parr

Maria Parr (s. 18. tammikuuta 1981 Fiskå, Vanylven) on norjalainen lastenkirjailija. Hän kirjoittaa kirjansa uusnorjaksi. Hänellä on pohjoismaisen filologian maisterin tutkinto Bergenin yliopistosta ja hän toimii lukio-opettajana.
Parr debytoi kirjailijana vuonna 2005 kanssa lastenkirjalla "Vaffelhjarte", joka oli ehdolla Brage-palkinnon saajaksi ja voitti Uusnorjan lastenkirjallisuuspalkinnon. Se dramatisoitiin televisiosarjaksi "Vaffelhjarte" (2011). Hänen toinen kirjansa "Tonje Glimmerdal" julkaistiin vuonna 2009. Se voitti Brage-palkinnon luokassa lasten- ja nuortenkirjat sekä useita muita palkintoja. Molemmat kirjat on käännetty useille kielille. Hänen kolmas kirjansa "Keeperen og havet" (2017), on jatkoa "Vaffelhjarten" tarinalle.
Vuonna 2017 Parr valittiin yhdeksi 39:stä lupaavimmista eurooppalaisesta alle 40-vuotiaasta lasten ja nuorten kirjojen kirjailijasta Hay-festivaalilla Tanskan Aarhusissa.
Valmiina... pyörii!

Valmiina… pyörii! oli suomalainen television ohjelmasarja keväällä 1967. Joka toinen viikko lähetetty ohjelma käsitteli suomalaista ja kansainvälistä iskelmä- ja popmusiikkia. Sarjaa tuotti Yleisradion TV1:n ohjelmistoon sen . Toimituksen nimi muutettiin 1960-luvun lopulla Viihdetoimitukseksi. Ohjelmasarjan tuottaja-ohjaajana toimi Erkki Pohjanheimo. Hänen lisäkseen ohjelmaa toimittivat myös Tapani Karhu ja Pekka Nuru. Viimemainittu oli ohjelman juontaja. 
"Valmiina… pyörii!" -sarjan kaikki musiikki pyrittiin tekemään ”livenä” eli se äänitettiin kuvauksen yhteydessä. Näin katsojien musiikkikokemuksesta saatiin ainutkertainen. Kapellimestari Aarno Ranisen kokoama Pyörittäjät-orkesteri oli ohjelmasarjan kotiorkesteri ja säesti vierailevia laulusolisteja.
Ohjelmissa esiintyivät muun muassa Anki, Eero ja Jussi &amp; The Boys, Kristina Hautala, Reijo Hirvelä, Anita Hirvonen, Kai Hyttinen, Jormas, Kivikasvot, Jukka Kuoppamäki, Marja-Leena, The Silvery ja Topmost. 
Kotimaisten esiintyjien lomassa nähtiin ulkomaisia vieraita videoilla kuten The Beatles, Sonny and Cher jne. Ulkomaisina live-vierailijoina nähtiin muun muassa The Lollipops, The Renagades, Hootenanny Singers ja Moody Blues 
Ohjelman taustalla toimi kuusihenkinen nuorisoraati, jonka tehtävänä oli pitää huolta siitä, että ohjelmasta tulee nuorten mieleinen. 
Erikoisohjelmat.
"Valmiina… pyörii!" -sarjassa oli myös kaksi erikoisohjelmaa.
Oregon State Penitentiary

Oregon State Penitentiary (OSP) on Oregonin rikosoikeusministeriön operoima miesvankila, joka perustettiin vuonna 1851 Portlandissa. Se siirrettiin Salemiin vuonna 1866. Vuoteen 1952 asti OSP oli Oregonin ainoa vankila. Laitoksessa on tilaa 2 194 vangille.
Oregonin teloituskammio sijaitsee vankilassa. Osavaltio käyttää myrkkyruisketta teloitusmenetelmänään.
Liliyana Natsir

Liliyana Natsir (s. 9. syyskuuta 1985 Manado) on indonesialainen entinen sulkapalloilija, olympiavoittaja ja maailmanmestari.
Natsir kilpaili urallaan kolmissa olympialaisissa. Pekingin olympialaiset 2008 olivat hänen ensimmäiset olympialaiset. Hän pelasi tuolloin sekä sekanelinpelissä että naisten nelinpelissä. Naisten nelinpeliin hän osallistui Vita Marissan parina, mutta he hävisivät ensimmäisellä kierroksella kiinalaisparille Yang Wei-Zhang Jiewenille erin 2–0. Sekanelinpeliin hän osallistui Nova Widianton kanssa. He voittivat ensimmäisellä kierroksella eteläkorealaiset Han Sang-hoonin ja Hwang Yu-min ja puolivälierissä thaimaalaiset Sudket Prapakamolin ja Saralee Thoungthongkamin. Välierissä he kohtasivat kiinalaisparin He Hanbin-Yu Yangin, jotka he voittivat erin 2–1. Loppuottelussa Natsir ja Widianto hävisivät eteläkorelaisille Lee Yong-daelle ja Lee Hyo-jungille saavuttaen lopulta olympiahopeaa. Lontoon olympialaisten sekanelinpeliin Natsir osallistui Tontowi Ahmadin kanssa. He voittivat alkulohkonsa kaikki kolme ottelua. Puolivälierissä he voittivat saksalaiset Michael Fuchsin ja Birgit Michelsin, mutta he hävisivät seuraavat kaksi ottelua: välierissä kiinalaispari Xu Chen-Ma Jin oli parempi erin 2–1 ja pronssiottelussa tanskalaispari Joachim Fischer Nielsen-Christinna Pedersen voitti indonesialaiset 2–0. Rio de Janeiron olympialaisissa 2016 Natsir pelasi jälleen Ahmadin parina. He voittivat alkulohkonsa kaikki kolme ottelua. Puolivälierissä he kohtasivat indonesialaiset Praveen Jordanin ja Debby Susanton, jotka he voittivat erin 2–0. Välierissä he voittivat kiinalaiset Zhang Nanin ja Zhao Yunlein sekä loppuottelussa malesialaiset Chan Peng Soonin ja Goh Liu Yingin.
Natsir voitti urallaan neljästi maailmanmestaruuden sekanelinpelissä. Hänellä on myös MM-hopeaa ja kaksi MM-pronssia sekanelinpelistä. Natsir on myös moninkertainen Aasian mestari.
Natsir ilmoitti tammikuussa 2019 lopettavansa ammattilaisuransa.
For the Throne

For the Throne (Music Inspired by the HBO Series Game of Thrones) on soundtrack-albumi, jota on inspiroinut HBO:n tuottama "Game of Thrones" -televisiosarja. Se julkaistiin 26. huhtikuuta 2019 Columbia Recordsin kautta. Albumilla on mukana monia nimekkäitä artisteja ja yhtyeitä, kuten Ellie Goulding, Travis Scott ja The National.
SZA:n, The Weekndin ja Travis Scottin esittämä ”Power Is Power” julkaistiin singlenä 18. huhtikuuta 2019. Noin viikkoa aiemmin albumilta oli julkaistu kaksi promootiosingleä: Maren Morrisin kappale ”Kingdom of One” ja The Lumineers -yhtyeen ”Nightshade”.
Vastaanotto.
Kriitikko Ryan Dombalin mukaan albumi ei vastannut sarjan asettamia odotuksia. "Pitchfork"-lehdessä hän kuvaili albumia sanoin ”jos tämä albumi olisi hahmo "Game of Thronesissa", se puukotettaisiin kursailematta kuoliaaksi minuuteissa”. Dombal ihmetteli etenkin Ricky Reedin valintaa synkkään ja mystiseen sarjaan perustuvan albumin vastaavaksi tuottajaksi, sillä tämä on aiemmin tuottanut lähinnä tunnelmaltaan päinvastaisia popkappaleita. Myös Stephen Thomas Erlewine kummasteli Reedin työtä ja sanoi albumin vain sivunneen sarjaa. Se muistutti hänestä enemmän Jason Derulon musiikkia ja ainoat viittaukset sarjaan tuntuivat olleen kappaleiden sanoissa.
Ida Blom

Ida Clara Blom (o.s. Bonnevie; 20. tammikuuta 1931 Gentofte, Tanska – 26. marraskuuta 2016) oli norjalainen historioitsija Bergenin yliopistossa vuosina 1985–2001.
Tanskalaissyntyinen Ida Blom tuli Norjaan ja Bergeniin vastasyntyneenä vuonna 1954. Hän kuului ensimmäiseen opiskelijaryhmään, kun historiasta tuli Bergenissä yliopistollinen oppiaine vuonna 1957. Hänen tohtorinväitöksensä vuonna 1972 käsitteli Grönlantia. Hänen kiinnostuksensa naisten historiaan johti vähitellen naishistorian kohottamiseen opetus- ja tutkimusalueeksi Bergenissä. Hän loi yhteyksiä samanhenkisiin tutkijoihin muun muassa perustamalla kansainvälisen naishistorian tutkimuksen federaation (IFRWH) ja oli sen puheenjohtajana vuosina 1987–1995. 
Ida Blomin tuotanto on laaja. Naisten ja sukupuolen historiasta tuli merkittävä ala, jolle hän antoi merkittävän panoksen sekä teoreettisesti että levittäessään aiheen tuntemusta. Sukupuolinäkökulman hän otti perusperspektiiviksi, kun hän tutki sosiaalihistoriaa, nationalismia, hyvinvointihistoriaa tai terveys- ja sairaushistoriaa, josta tuli hänen viimeinen pääaiheensa. 1970-luvulla hän perehtyi ehkä kaikkein perustavimpaan muutokseen naisten elämässä, kykyyn päättää itse omasta lisääntymisestään. Teos "Barnebegrensning" (1980) oli ensimmäinen laaja tutkimus aiheesta. Hän oli Cappelenin suuren naishistorian (1985) toimittajana ja kirjoittajana. Hänen viimeinen kirjansa "Medicine, morality and political culture" ilmestyi vuonna 2012. 
Ida Blom oli Norjan tiedeakatemian historiaryhmän jäsen. Hän kuului myös Norjan Kuninkaalliseen kirjallisuus-, historia- ja antikviteettiakatemiaan. Hän sai vuonna 1992 norjalaisen Brage-palkinnon toimittamastaan teoksesta "Cappelens kvinnehistorie". Hän oli American Historical Associationin kunniajäsen vuodesta 2006 ja Kööpenhaminan yliopiston kunniatohtori. Hän oli Academia Europæan jäsen vuodesta 2012.
Iso sika

Iso sika on lähinnä Inkerissä esiintynyt muunnelma kalevalaisen kansanrunouden isosta härästä. On myös mahdollista, että tarinat ovat alkujaan olleet erilliset ja sekoittuneet vasta myöhemmin. Kummassakin runossa esiintyy valtava eläin, jota yritetään tappaa. Ison härän runossa teurastajana on Virokannas, Ison sian runossa puolestaan Ukko ylijumala; kummassakin runossa teurastaja pakenee puuhun. Jälkimmäisessä hän uhoaa:
Ison sian runon toisintoja on kerätty pääasiassa Inkeristä, mutta eräitä myös Vermlannista (SKVR:VII5 341 – 344), mikä viittaa runon olleen mahdollisesti aiemmin laajemmalle levinnyt. Ison sian runo alkaa tavallisesti sillä, että "Lauri poika lappalainen / Möi maansa, söi elonsa, / Itse rengiksi rupesi." Palkakseen hän otti pieniä porsaita, joista yksi kasvoi tavattoman suureksi.
Resilienssi

Resilienssi ("kriisinkestävyys") tarkoittaa psykologiassa hyvinvointia ylläpitävää kapasiteettia, jonka avulla pystyy murtumatta selviytymään ja palautumaan vastoinkäymisistä ja kuormittavista tilanteista.
Resilienssiin vaikuttavat:
Resilienssi-käsite on vastaavassa, vastustuskyvyn, toimintakyvyn säilyttämisen ja oppivan mukautumisen merkityksessä käytössä myös monilla muilla tieteenaloilla. Siitä on tullut tärkeä turvallisuuspoliittinen käsite.
God (yhtye)

Groove Over Dose (tunnetaan paremmin akronyymillä god (kor. 지오디)) on korealainen viisihenkinen yhtye, joka teki debyyttinsä vuonna 1999. Yhtye tunnetaan R&amp;B- ja rap-musiikkia yhdistelevästä tyylistään ja tarinoita kertovista lyriikoistaan. Yhtyeen kappaleet ovat laajasti tunnettuja kotimaassaan. Heidän suosituimpia kappaleitaan ovat muun muassa 어머님께 (suom. ”Äidille”), 길 (suom. ”Tie”) ja 거짓말 (suom. ”Valheet”).
Yhtyeeseen kuuluvat Park Joon-Hyung, Yoon Kye-Sang, Danny Ahn, Son Ho-Young ja Kim Tae-Woo. Yoon Kyesang jätti yhtyeen vuonna 2004 ja jäljellejäänyt nelikko jäi tauolle alkuvuodesta 2006. Vuonna 2014 yhtye teki comebackin alkuperäisellä kokoonpanolla.
Pyjamakatit

Pyjamakatit on 2 - 4 pelaajan lautapeli, jonka on valmistanut Tactic Games Oy Tactic-brändin alla. Pelin tavoitteena on auttaa kissoja riisumaan ylimääräiset vaatekerrokset heidän päältä pois. Katit kiertää pelilautaa ja poistaa ylimääräisiä pyjamakerroksia pos päältä pelisi edetessä. Yhdistä oikeat muodot, värit ja kuviot, ja voit voittaa pelin. Tämä peli sopii hyvin myös perheen pienemmille pelaajille. 
Peliohjeet.
Pelin tavoite.
Hassut katit pukivat liian monta vaatekertaa päällensä, ja nyt niillä on aivan liian kuuma! Sinun tehtävänäsi on yrittää riisua ylimääräiset pyjamakerrokset katiltasi, jotta sillä olisi taas viileämpi olo. 
Pelin kulku.
Pelin voittaa ensimmäinen pelaaja, joka saa poistettua kaikki oman kattinsa pyjamavaatteet.
Marko Haapapuro

Marko Tapio Haapapuro (s. 8. toukokuuta 2005 Kolari) on suomalainen harmonikansoittaja. Hän on soittanut aktiivisesti vuodesta 2011 alkaen. Ensimmäinen esiintyminen hänellä oli 1.1.2012. Hän on voittanut kuusi kertaa Veikko Ahvenainen -harmonikkakilpailun oman sarjansa, sekä osallistunut Suomen Pelimannimestaruuskisoihin menestyksellä, 3. sija (2016), 1. sija (2017), 2. sija (2019). Haapapuro osallistui kesällä 2022 Kultainen Harmonikka -harmonikkakilpailuun tullen kolmannelle sijalle.
Haapapuro on tehnyt oman CD-levyn, joka äänitettiin marraskuussa 2018. Levy ilmestyi vuoden 2019 keväällä. 
Haapapuroa opettaa harmonikansoiton opettaja Tapani Haapasaari. Levyprosessissa ja soitossa Haapapuroa on myös opastanut ja auttanut harmonikkataiteilija Veikko Ahvenainen.
Kaskasseppä

Kaskasseppä ("Psilopogon pyrolophus") on tukaaneihin kuuluva lintulaji. Lajia tavataan Kaakkois-Aasiasta.
Koko ja ulkonäkö.
Kaskasseppä voi kasvaa 26–29 cm pitkäksi. Sukupuolet muistuttavat toisiaan ulkonäöltään. Kaskassepän päälaki on ruskehtavan punainen ja otsa musta ja niitä erottaa valkoinen juova. Nokan tyvessä on musta oranssikärkinen höyhentupsu. Lajin posket ja kurkku ovat harmaat ja rinnassa keltainen ja musta juova. Linnun vatsa on vaaleanvihreä ja selkä, siivet ja pyrstö hieman tummemman vihreät. Kaskassepän nokka on pitkähkö, tukevahko ja vihertävänkeltainen. 
Levinneisyys ja elinympäristö.
Kaskasseppää tavataan Malesiasta ja Indonesiasta Jaavan saarelta sekä mahdollisesti Thaimaasta. Lajin elinympäristöä ovat kosteat vuoristometsät yli 800 m korkeudessa ja metsien reunamaat. Linnun ravintoa ovat hedelmät, erityisesti viikunat, mutta se voi syödä myös hyönteisiä. Kaskassepän pesimäkausi kestää tammikuusta syyskuulle.
Helene Uri

Helene Uri (s. 11. joulukuuta 1964 Tukholma) on norjalainen kirjailija, kielitieteilijä ja professori. Hänen sukutaustansa on osittain saamelainen.
Uri valmistui maisteriksi pohjoismaisen filologian alalta Oslon yliopistosta 1988 ja väitteli psykolingvistiikan alalta tohtoriksi 1996. Hän työskenteli alan tutkijana vuoteen 2005, jolloin hän jäi vapaaksi kirjailijaksi. Vuonna 2012 hän aloitti luovan kirjoittamisen professorina Kristiania-korkeakoulussa. Vuonna 2017 hän siirtyi samaan tehtävään Norjan lastenkirjainstituuttiin.
Vuonna 2008 hänet valittiin Norjan akatemiaan. Urilla on keskeinen rooli akatemian sanakirjassa, ja hän on sanakirjan hallituksen ja tieteellisen sanakirjakomitean jäsen. Uri oli vuodesta 2006 varajohtaja Norjan kielineuvostossa ja sen johtaja vuodesta 2010, kunnes hän erosi vuonna 2013.
Kaunokirjat ja yleistajuiset tietokirjat.
Urin menestys kaunokirjailijana alkoi teoksesta "Dyp rød 315" (2001), jonka jälkeen ovat "Honningtunger" (2002). Hän pystyy kirjoittamaan psykologisesti ja kielellisesti jännittävää tekstiä. Romaani "Engel av nylon" (2003) kertoo naisen monimutkaisesta kokemuksesta tulla äidiksi. "De beste blant oss" (2006) on nokkela romaani Oslon yliopistoympäristöstä - intrigeistä, juoruista ja valtataisteluista. Romaani "Den rettferdige" (2009) käsittelee uskottomuutta ja lasten hyväksikäyttöä.
SkyWheel Helsinki

SkyWheel Helsinki on Helsingin Katajanokalla sijaitseva Suomen suurin maailmanpyörä. Sen korkeus on 40 metriä ja eräässä sen vaunuista sijaitsee SkySauna, joka on maailman tiettävästi ainut maailmanpyörässä sijaitseva sauna. Maailmanpyörän omistaa ja sitä operoi SkyWheel Helsinki Oy. 
SkyWheel Helsinki avattiin vuonna 2014 ja sen nimi oli alun perin "Finnair SkyWheel". 
Maailmanpyörän on suunnitellut ja rakentanut hollantilainen Dutch Wheels -yritys. Vaunuja maailmanpyörässä on 30, ja maailmanpyörää voi käyttää vuoden ympäri. Yksi kierros kestää noin 12 minuuttia.
Sun Is Shining

Sun Is Shining on ruotsalaisen DJ-tuottajaduo Axwell &amp; Ingrosson kappale. Sen julkaisi Def Jam Recordings duon "More Than You Know" -debyyttistudioalbumin neljäntenä singlenä 12. kesäkuuta 2015. Kappaleen ovat sanoittaneet Sebastian Ingrosso, Salem Al Fakir, Axel Hedfors ja Vincent Pontare. Kappaleen tuotannosta vastasivat puolestaan Sebastian Ingrosso ja Axel Hedfors. Kappaleelle on toteutettu myös musiikkivideo, joka julkaistiin singlen julkaisupäivänä. Video kuvattiin Belgian Antwerpenissa. Kappaletta käytettiin H&amp;M:n kesän 2015 uimapukumallistoa esittelevässä mainoksessa, jolla nähtiin malleina Adriana Lima, Doutchen Kroes, Natasha Poly ja Joan Smalls. "Sun Is Shining" oli julkaisunsa jälkeen kaupallinen menestys, sen päästyä singlelistalle 16 eri valtiossa joista kahdeksassa se pääsi kymmenen parhaan joukkoon.
Inger Elisabeth Hansen

Inger Elisabeth Hansen (s. 20. huhtikuuta 1950 Oslo) on norjalainen runoilija ja kirjallisuuden kääntäjä. 
Hansen on opettanut espanjankielistä kirjallisuutta Oslon yliopistossa. Hän on ollut Norjan kirjailijayhdistyksen puheenjohtaja ja sen kirjallisen toimikunnan jäsen. Inger Elisabeth Hansen on naimisissa runoilijan Torgeir Schjervenin kanssa.
Hän debytoi runokokoelmalla "Det er nå det er like før" (1976), jota seurasi "Klodedikt" (1979). Syntaksirikkomukset ovat keskeisiä elementtejä Hansenin runollisessa ilmaisussa. Palkituin hänen runokokoelmistaan on "Trask. Forflytninger i tidas skitne fylde", jonka perusteella runoilija palkittiin Brage-palkinnolla vuonna 2003.
Väinämöisen veljenpoika

Väinämöisen veljenpoika on savolaisen kansanrunoilijan Paavo Korhosen kirjoittama runo, joka sittemmin on levinnyt kuoharin sanoihin sekoittuneena loitsuna ympäri Suomea ja Karjalaa. Runossa päähenkilö "Väinämöisen veljenpoika", joka ei lainkaan esiinny alkuperäisissä kansanrunoissa, ottaa kuusesta oravan ja vie sen talliinsa. Kolmen vuoden ruokinnan jälkeen orava kasvaa oriiksi, vaikkakin kaviot jäävät pieniksi. Myöhemmin Väinämöisen veljenpoika ajaa oriilla Lappiin ja kaataa "Lapin kammiot kumohon". Tämä piirre on todennäköisesti lainaa "Hiiden hirven hiihdännästä". Sittemmin päähenkilö vaihtaa hevosen peuraan, jota ei osaa ajaa, ja lyö päänsä kiveen. Hevosen saanut Vipulan Liisa saa tiedon asiasta, etsii Väinämöisen veljenpojan ja herättää tämän henkiin. Tämä muistuttaa Kalevalan ja kansanrunojen kertomusta Lemminkäisen henkiinherättämisestä. Myöhemmin Väinämöisen veljenpoika järjestää juhlat ja rakentaa Lappiin ensimmäisen uudisasutuksen.
Eräässä kansan suuhun levinneessä toisinnossa runon loppuun on sekoittunut ainesta "Kilpakosinnasta"; toisessa se on puolestaan liitetty "Väinämöisen tuomion" loppuun.
Axwell &amp; Ingrosso

Axwell &amp; Ingrosso (tyylitelty muotoon Axwell Λ Ingrosso) on ruotsalainen DJ-tuottajaduo, joka koostuu Swedish House Mafian kahdesta jäsenestä, Axwellista ja Sebastian Ingrossosta.
Duon ensiesiintyminen tapahtui Governors Ball Music Festival -tapahtumassa New Yorkissa kesäkuussa 2014. Ennen tauolle jäämistä "Axwell &amp; Ingrosso" sijoittui jokaisena toimintavuotenaan "DJ Magazinen" top 100 DJs -listan viidenkymmenen parhaan joukkoon, parhaimman sijoituksen ollessa vuonna 2016 saavutettu sija 16. Lisäksi he ovat olleet kolmesti ehdolla ja kerran voittaneet Grammis-palkinnon. Voitto tuli vuonna 2018 kappaleille "More Than You Know" ja "I Love You" kategoriassa "Paras elektroninen/tanssikappale".
Without You (David Guettan kappale)

Without You on ranskalaisen DJ-tuottaja David Guettan kappale, jolla vierailee myös yhdysvaltalaislaulaja Usher. Se julkaistiin Guettan viidennen, Nothing but the Beat-studioalbumin kolmantena singlenä 29. syyskuuta 2011. Kappale saavutti neljännen sijan Billboard Hot 100-listalla, joka oli hänen kolmas kymmenen parhaan joukkoon kyseisellä listalla päätynyt single kappaleiden "Club Can’t Handle Me" ja "Sexy Bitch" jälkeen. Marraskuussa 2013 kappaletta oli myyty Yhdysvalloissa yhteensä 2 684 000 kopiota. "Without You" oli kaupallinen menestys myös monissa muissa valtioissa, sen päästyä singlelistan ensimmäiselle sijalle Alankomaissa ja Slovakiassa. Lisäksi se pääsi listan viiden parhaan joukkoon 15 muussa valtiossa.
Kappaleelle on toteutettu myös musiikkivideo, joka julkaistiin 14. lokakuuta 2011. Video kuvattiin Portugalissa sijaitsevalla rannalla heinäkuussa 2011. Videolla nähdään ensin kohtauksia lukuisista juhlista Thaimaassa, Yhdysvalloissa, Brasiliassa, Etelä-Afrikassa, sekä monissa muissa lukuisissa kohteissa. Yhtäkkiä mantereet alkavat liikkumaan ja jokaisen mantereen yhdyttyä toisiinsa kaikkien mantereiden juhlaväet kohtaavat toisensa sekä muodostavat yhden ison juhlan. Videolla näkyy myös kohtauksia Usherista laulamassa Rio de Janeirossa sijaitsevalta rannalta napatun taustakuvan edessä.
Little Bad Girl

Little Bad Girl on ranskalaisen DJ-tuottaja David Guettan kappale, jolla vierailevat myös brittiläisartisti Taio Cruz sekä yhdysvaltalaisräppäri Ludacris. Sen julkaisi Virgin Records Guettan viidennen, Nothing but the Beat-studioalbumin toisena singlenä 27. kesäkuuta 2011. Kappale ilmaantui myöhemmin myös Cruzin kolmannelle, TY.O-studioalbumille. Kaikki kolme sanoittivat kappaleen yhdessä Frédéric Riestererin ja Giorgio Tuinfortin kanssa, jotka myös tuottivat kappaleen yhdessä Guettan sekä Black Rawn kanssa.
Tämä on ensimmäinen kahdesta Cruzin ja Guettan yhteisprojektista, toisen ollessa Guettan kappaleen "Without You" sanoittaminen. Tämä on myös ensimmäinen kahdesta Ludacrisin ja Guettan yhteisprojektista, heidän tehtyä yhteistyötä toiseen kertaan vuonna 2012 julkaistun kappaleen "Rest of My Life" parissa. Tämä on Ludacrisin ja Cruzin toinen yhteinen projekti, Ludacrisin oltua mukana Cruzin kappaleen "Break Your Heart" Yhdysvalloissa julkaistulla versiolla.